Document ID: 32009R0330

KOMISIJAS REGULA (EK) Nr. 330/2009
(2009. gada 22. aprīlis),
ar ko paredz sīkus noteikumus, lai īstenotu Padomes Regulu (EK) Nr. 2494/95 attiecībā uz minimālajiem standartiem, ko piemēro sezonas produktiem saskaņotajos patēriņa cenu indeksos (SPCI)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 23. oktobra Regulu (EK) Nr. 2494/95 par saskaņotajiem patēriņa cenu indeksiem (1) un jo īpaši tās 4. panta trešo daļu un 5. panta 3. punktu,
tā kā:
(1)
Saskaņotie patēriņa cenu indeksi (SPCI) ir saskaņoti inflācijas rādītāji, kurus pieprasa Komisija un Eiropas Centrālā banka, lai varētu veikt EK līguma 121. pantā paredzētos uzdevumus. SPCI ir paredzēti, lai atvieglotu patēriņa cenu inflācijas starptautiskus salīdzinājumus. Tie ir nozīmīgi monetārās politikas īstenošanas rādītāji.
(2)
Atbilstoši Regulas (EK) Nr. 2494/95 5. panta 1. punkta b) apakšpunktam, īstenojot minēto regulu, visām dalībvalstīm ir jāiesniedz SPCI, sākot ar 1997. gada janvāra indeksu.
(3)
Komisijas 1996. gada 9. septembra Regulā (EK) Nr. 1749/96 par sākotnējiem īstenošanas pasākumiem Padomes Regulai (EK) Nr. 2494/95 par saskaņotajiem patēriņa cenu indeksiem (2) noteikts, ka SPCI attiecas uz precēm un pakalpojumiem, kas ietverti mājsaimniecību galīgā monetārā patēriņa izdevumos, kas radušies dalībvalsts ekonomiskajā teritorijā vienā vai abos salīdzināmajos laika posmos.
(4)
Komisijas 1996. gada 20. novembra Regulas (EK) Nr. 2214/96 par saskaņotajiem patēriņa cenu indeksiem: SPCI apakšindeksu nosūtīšana un izplatīšana (3) 2. pantā definēts COICOP/SPCI (4) dalījums pēc nodaļas (divu zīmju līmenis), grupas (triju zīmju līmenis) un klases (četru zīmju līmenis).
(5)
Komisijas 1997. gada 10. decembra Regulas (EK) Nr. 2454/97, ar ko paredz sīki izstrādātus noteikumus Padomes Regulas (EK) Nr. 2494/95 īstenošanai attiecībā uz minimālajiem SPCI svēruma kvalitātes standartiem (5), 2. pantā SPCI “svēruma pārskata periods” definēts kā 12 mēnešu patēriņa vai izdevumu periods. Saskaņā ar minētās regulas 3. pantu katru mēnesi dalībvalstis izveido SPCI, izmantojot svērumus, kas atspoguļo patērētāju izdevumu modeļus svēruma pārskata periodā.
(6)
Tāpēc tiek prasīts, lai svērumi COICOP/SPCI nodaļu, grupu un klašu līmenī gada laikā neatšķirtos pa mēnešiem. Tomēr detalizētākā COICOP/SPCI līmenī svērumi var atspoguļot sezonāli atšķirīgus patēriņa modeļus. Lai gan indeksi bez sezonālām svērumu atšķirībām un ar sezonālām svērumu atšķirībām atbilst dažādiem statistikas mērķiem, metodikas ierobežojumi var nodrošināt šo divu pieeju vajadzīgo salīdzināmību, kā arī dalībvalstu salīdzināmību šajās pieejās.
(7)
Parasti gada cikliskā modeļa atsevišķos periodos sezonas produkti nav pieejami vai to iepirktie apjomi ir niecīgi, un saskaņā ar Regulas (EK) Nr. 1749/96 6. pantu jāizmanto aprēķinātās cenas, ja mērķa izlašu vajadzībām nav nepieciešama faktisko cenu ikmēneša novērošana visu gadu.
(8)
Komisijas 2001. gada 28. septembra Regulā (EK) Nr. 1921/2001, ar ko paredz sīki izstrādātus īstenošanas noteikumus Padomes Regulai (EK) Nr. 2494/95 attiecībā uz minimālajiem standartiem saskaņoto patēriņa cenu indeksa pārskatīšanai un ar ko groza Regulu (EK) Nr. 2602/2000 (6), izklāstīta SPCI pārskatīšanu sistēma.
(9)
Regulas (EK) Nr. 2494/95 4. pantā paredzēts, ka SPCI neuzskata par salīdzināmiem, ja atšķiras definēšanā un apkopošanā izmantotās koncepcijas, metodes vai praktiskie paņēmieni. Tomēr metodes, ko dalībvalstis piemēro sezonas produktiem, ievērojami atšķiras un rezultāti var nebūt pietiekami salīdzināmi. Tāpēc, lai nodrošinātu iegūto SPCI atbilstību Regulas (EK) Nr. 2494/95 4. panta trešajā daļā un 5. panta 3. punktā noteiktajām salīdzināmības, uzticamības un atbilstīguma prasībām, ir nepieciešama saskaņota pieeja attiecībā uz sezonas produktiem SPCI.
(10)
Saskaņā ar Regulas (EK) Nr. 2494/95 (7) 5. panta 3. punktu veica apspriešanos ar Eiropas Centrālo banku.
(11)
Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja, kas izveidota ar Padomes Lēmumu 89/382/EEK, Euratom (8),
IR PIEŅĒMUSI ŠO REGULU.
1. pants
Priekšmets
Ar šo regulu izveido sezonas produktiem piemērojamos minimālos standartus, lai uzlabotu saskaņoto patēriņa cenu indeksu (“SPCI”) salīdzināmību, uzticamību un atbilstību.
2. pants
Definīcijas
Šajā regulā izmantotas šādas definīcijas:
1)
“sezonas produkti” ir tādas preces un pakalpojumi, kas tipiskā gada ciklu modeļa dažos periodos nav pieejami iepirkšanai vai tiek iepirkti mazos vai niecīgos apjomos. Sezona ir vismaz viens mēnesis;
2)
“COICOP/SPCI apakšnodaļa” ir COICOP/SPCI klase attiecībā uz precēm un pakalpojumiem COICOP/SPCI klasē un COICOP/SPCI grupa attiecībā uz grupām, kas nav sadalītas klasēs saskaņā ar harmonizēto COICOP/SPCI klasifikāciju, kā noteikts Komisijas 1999. gada 23. jūlija Regulā (EK) Nr. 1749/1999, ar ko Regulu (EK) Nr. 2214/96 groza attiecībā uz saskaņoto patēriņa cenu indeksu apakšindeksiem (9);
3)
“ārpussezonas novērtējums” ir ārpus sezonas piedāvāta produkta cenas novērtējums tā, lai:
-
ārpussezonas perioda pirmajā mēnesī novērtētā cena ir vienāda ar tipisko cenu, kas novērota iepriekšējā sezonas periodā, un
-
no otrā mēneša novērtētā cena ir vienāda ar iepriekšējā mēneša novērtēto cenu, kas koriģēta, ņemot vērā vidējās visu sezonas produktu novēroto cenu pārmaiņas sezonā tajā pašā COICOP/SPCI apakšnodaļā;
4)
“visas sezonas novērtējums” ir ārpus sezonas piedāvāta produkta cenas novērtējums tā, lai:
-
ārpussezonas perioda pirmajā mēnesī novērtētā cena ir vienāda ar tipisko cenu, kas novērota iepriekšējā sezonas periodā, un
-
no otrā mēneša novērtētā cena ir vienāda ar iepriekšējā mēneša novērtēto cenu, kas koriģēta, ņemot vērā vidējās pieejamo sezonas produktu novēroto cenu pārmaiņas tajā pašā COICOP/SPCI apakšnodaļā;
5)
“nemainīgs gada svērumu indekss” ir cenu indekss, kurā izmantoti svērumi, kas nemainās viena un tā paša gada mēnešos visos indeksa aprēķina līmeņos;
6)
“no klases atkarīgs sezonas svērumu indekss” ir cenu indekss, kurā izmantoti svērumi, kas viena un tā paša gada mēnešos:
-
kopumā nemainās jebkurā COICOP/SPCI apakšnodaļā,
-
nemainās attiecībā uz jebkuras tādas COICOP/SPCI apakšnodaļas produktiem, kurā neietilpst sezonas produkti,
-
sezonas periodā nemainās attiecībā uz produktiem jebkurā COICOP/SPCI apakšnodaļā, kurā ietilpst sezonas produkti, izņemot gadījumā, kad tas ir nepieciešams, lai ņemtu vērā ikmēneša pārmaiņas groza sastāvā.
3. pants
Darbības joma
1. Minimālos standartus piemēro sezonas produktiem šādās COICOP/SPCI klasēs un grupās:
01.1.3
Zivis
01.1.6
Augļi
01.1.7
Dārzeņi
03.1
Apģērbi
03.2
Apavi
2. Vajadzības gadījumā minimālie standarti ir norādes arī attiecībā uz sezonas produktiem tajās COICOP/SPCI klasēs un grupās, kas nav iekļautas 1. punktā.
4. pants
Minimālie standarti
1. Jebkurā mēnesī sezonas produkti tiek uzskatīti par tādiem, kas tiek piedāvāti sezonā vai ārpus sezonas. Sezonas periodi dažādos gados var atšķirties.
2. SPCI apakšindekss vienkāršās produktu grupas līmenī ir nemainīgs gada svērumu indekss vai no klases atkarīgs sezonas svērumu indekss.
3. SPCI kā nemainīgā gada svērumu indeksā ārpus sezonas piedāvātiem sezonas produktiem izmanto novērtētās cenas saskaņā ar Regulas (EK) Nr. 1749/96 6. panta 1. punkta b) apakšpunktu.
4. SPCI kā nemainīgā gada svērumu indeksā ārpus sezonas piedāvātam sezonas produktam definē novērtētu cenu, izmantojot ārpussezonas novērtējumu vai visas sezonas novērtējumu. Turklāt ārpussezonas novērtējumam dod priekšroku, ja dalībvalsts to uzskata par iespējamu attiecībā uz novēroto cenu pieejamību; tas var attiekties uz apģērbu un apaviem. Ja nav iespējams veikt ārpussezonas novērtējumu, izmanto visas sezonas novērtējumu.
5. SPCI kā no klases atkarīgā sezonas svērumu indeksā ārpus sezonas piedāvāta sezonas produkta svērums ir nulle.
6. SPCI kā nemainīgā gada svērumu indeksā novērtējumus var veikt arī detalizētākā līmenī nekā COICOP/SPCI apakšnodaļā, piemēram, stratiem, ja izmanto stratificētu izlasi. SPCI kā no klases atkarīgā sezonas svērumu indeksā sezonas svērumus var noteikt arī detalizētākā līmenī.
7. SPCI atspoguļo to sezonas produktu cenu pārmaiņas, kuru īpatsvars kopējos patēriņa izdevumos, uz ko attiecas SPCI, tipiskā sezonas periodā būs, iespējams, vismaz divas tūkstošdaļas.
8. Sezonas produktu svērumus vajadzības gadījumā apkopo un atjaunina saskaņā ar Regulas (EK) Nr. 2454/97 2. un 3. pantu. Ja nepieciešams indeksa aprēķinā, svērumu ikgadējā cenu atjaunināšanā izmantotie indeksi attiecas uz vidējām cenām mēnesī, kurā veikta atjaunināšana.
5. pants
Salīdzināmība
SPCI, kas veidoti pēc citiem standartiem, nevis šīs regulas 4. pantā noteiktajiem standartiem, uzskata par salīdzināmiem, ja to rezultātā iegūst indeksus, kuri sistemātiski neatšķiras no indeksa, kas veidots pēc šīs regulas noteikumiem:
a)
vairāk kā vidēji par vienu desmito daļu no viena procentu punkta viena gada laikā salīdzinājumā ar iepriekšējo gadu visam SPCI kopumā;
b)
vairāk kā vidēji par trijām, četrām vai piecām desmitdaļām no viena procentu punkta viena gada laikā salīdzinājumā ar iepriekšējo gadu jebkurai COICOP/SPCI nodaļai, grupai vai klasei;
c)
vairāk kā vidēji par vienu desmito daļu no viena procentu punkta atsevišķā mēnesī salīdzinājumā ar iepriekšējo mēnesi visam SPCI kopumā.
6. pants
Piemērošana
No šīs regulas, īpaši tās 4. panta, izrietošos grozījumus piemēro no 2010. gada decembra, un tie stājas spēkā ar 2011. gada janvāra indeksu.
7. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 22. aprīlī

Labels: 2
19